INGเผยผู้ลงทุนมั่นใจเอเชียไอพีโอกองใหม่ยอด1.3พันล.
ไอเอ็นจีเผยนักลงทุนมั่นใจเอเชีย แห่ซื้อกองทุนตราสารหนี้เอเชียแน่น 1,300 ล้านบาท
14 ก.พ. 2555

ไอเอ็นจีเผยนักลงทุนมั่นใจเอเชีย แห่ซื้อกองทุนตราสารหนี้เอเชียแน่น 1,300 ล้านบาท
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี เปิดเผยว่า ผลการเสนอขายกองทุนเปิด ไอเอ็นจี ไทย เอเชี่ยน เดบท์ รีจินอล บอนด์ ปันผลให้กับประชาชนทั่วไปเป็นครั้งแรก (IPO) ระหว่างวันที่ 30 ม.ค.7 ก.พ.ที่ผ่านมา ปิดการขายได้ด้วยยอดจองซื้อกว่า 1,300 ล้านบาท โดยนักลงทุนที่สนใจสามารถเข้าลงทุนได้ตั้งแต่วันที่ 15 ก.พ.เป็นต้นไป
“เชื่อว่าปัจจัยสนับสนุนการตัดสินใจซื้อของนักลงทุนมาจากความมั่นใจในสินทรัพย์ที่กองทุนเข้าไปลงทุน คือ ตราสารหนี้ภูมิภาคเอเชีย ได้แก่ ตราสารหนี้ ตราสารตลาดเงินและเงินฝากของประเทศต่างๆ ในภูมิภาคเอเชีย ที่มีความเสี่ยงต่ำขณะที่มีอัตราดอกเบี้ยสูงกว่าเมื่อเทียบกับภูมิภาคอื่นๆ รวมทั้งความแข็งแกร่งทางเศรษฐกิจ จึงทำให้ตราสารหนี้ภูมิภาคเอเชียเป็นสินทรัพย์ที่เหมาะสมกับการลงทุนในปีนี้” นายจุมพล กล่าว
กองทุนดังกล่าวมีนโยบายลงทุนในหน่วยลงทุนของกองทุนรวมต่างประเทศ คือ ING (L) Renta Fund Asia Debt (Local Bond) เน้นลงทุนในตราสารหนี้ภูมิภาคเอเชียสกุลเงินท้องถิ่น 
นายจุมพล กล่าวว่า นอกจากกองทุนตราสารหนี้เอเชียแล้ว บริษัทแนะนำกองทุนที่ลงทุนในตลาดหุ้นไทย เพราะตั้งแต่ต้นปีถึงวันที่ 9 ก.พ. 2555 ตลาดหุ้นไทยสร้างผลตอบแทนได้ 8.96% นักลงทุนต่างชาติซื้อสุทธิ 22,367 ล้านบาท สะท้อนถึงความมั่นใจของต่างชาติต่อการลงทุนในตลาดหุ้นไทย 
กองทุนเปิดไอเอ็นจีไทยอิควิตีฟันด์ เป็นอีกหนึ่งกองทุนที่สร้างผลตอบแทนที่ดี โดยตั้งแต่ต้นปี–27 ม.ค. 2555 ผลตอบแทน 6.05% สูงกว่าดัชนีตลาดหุ้นซึ่งอยู่ที่ 4.97% โดยช่วง 3 เดือนย้อนหลังผลตอบแทนกองทุนอยู่ที่ 13.53% 6 เดือนติดลบ 4.37% 3 ปีเท่ากับ 164.48% ขณะที่ดัชนีหุ้นอยู่ที่ 10.60% ติดลบ 5.05% และ 145.90% ตามลำดับ